Fælles holdning (EF) nr. 16/2000

fastlagt af Rådet den 24. januar 2000

med henblik på vedtagelse af Europa-Parlamentets og Rådets afgørelse nr. .../2000/EF om anvendelse af arealundersøgelses- og teledetektionsteknik i landbrugsstatistik for perioden 1999-2003

(2000/C 83/02)

DAS EUROPÄISCHE PARLAMENT UND DER RAT DER EUROPÄISCHEN UNION -

under henvisning til traktaten om oprettelse af Det Europæiske Fællesskab, særlig artikel 285,

under henvisning til forslag fra Kommissionen(1),

i henhold til fremgangsmåden i traktatens artikel 251(2), og

ud fra følgende betragtninger:

(1) Rådets afgørelse 94/753/EF af 14. november 1994 om fortsat anvendelse af teledetektion i landbrugsstatistik i perioden 1994-1998(3) udløb den 31. december 1998.

(2) Behovet for at råde over oplysninger om jordens anvendelse og afgrødernes tilstand føles særlig udtalt i forbindelse med den nye fælles landbrugspolitik og i lyset af den kommende udvidelse, især for så vidt angår en analyse af samspillet mellem landbrug, miljø og landdistrikter.

(3) Gennemførelsesbestemmelserne for de aktioner, der er iværksat inden for rammerne af afgørelse 94/753/EF, bør tilpasses og omlægges i betragtning af den indhøstede erfaring og de opnåede resultater.

(4) Der bør i samarbejde med de berørte medlemsstater indføres et system for arealundersøgelser for at indsamle de nødvendige oplysninger om anvendelsen af jorden og de andre variabler, som er af interesse.

(5) Det agrometeorologiske system for høstprognoser og tilsynet med afgrødernes tilstand har nået det operationelle stade, og dette system og tilsyn bør derfor adskilles fra de aktioner, der kræver yderligere forskning.

(6) De aktiviteter vedrørende teledetektion, der kræver mere forskning og udvikling i perioden 1999-2003, er omfattet af det femte rammeprogram for forskning og udvikling(4).

(7) Der bør allerede nu åbnes mulighed for, at de metoder, der udvikles i forbindelse med denne forskning, eventuelt kan integreres i de operationelle aktioner, der er omfattet af nærværende afgørelse.

(8) Kommission bør under sin kontrol kunne overdrage disse aktioner til Fællesskabets eller medlemsstaternes organer, der udarbejder landbrugsstatistikker, eller til organer, der er godkendt af disse.

(9) Ved udarbejdelse af statistikker, hvor der anvendes arealundersøgelses- og teledetektionsteknik, overholdes subsidiaritetsprincippet, idet medlemsstaterne og Kommissionen deler ansvaret for gennemførelsen af de forskellige aktioner efter effektivitets- og feasibilitykriterier.

(10) Disse aktioner bidrager til forbedring af Fællesskabets statistiske apparat til udformning, forvaltning og kontrol af den fælles landbrugspolitik.

(11) I denne afgørelse fastlægges der for hele programmets varighed en finansieringsramme, der som omhandlet i punkt 1, andet afsnit, i Europa-Parlamentets, Rådets og Kommissionens erklæring af 6. marts 1995(5) udgør det primære referencegrundlag for budgetmyndigheden inden for rammerne af den årlige budgetprocedure.

(12) De nødvendige foranstaltninger til gennemførelse af denne afgørelse bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(6) -

TRUFFET FØLGENDE AFGØRELSE:

Artikel 1

1. Fra dem 1. januar 1999 og for en periode på fem år iværksættes der på EF-plan et arealundersøgelsesprojekt på det landbrugsstatistiske område. Desnuden vil teledetektion fortsat blive anvendt, navnlig ved det agrometeorologiske systems overgang til den operationelle fase.

2. Under hensyntagen til de data, medlemsstaterne allerede har indsamlet, er formålet med de i stk. 1 nævnte aktioner på EF-plan og så vidt muligt i områder af interesse for Fællesskabet navnlig

- at indsamle de oplysninger, der er nødvendige for iværksættelse af og tilsyn med den fælles landbrugspolitik og for en analyse af samspillet mellem landbrug, miljø og landdistrikter

- at fremlægge skøn over arealer med de vigtigste afgrøder

- at sikre tilsyn med afgrødernes tilstand indtil høsten for at gøre det muligt tidligt at anslå udbytte og produktion.

3. Der vil efter udløbet af en periode på tre år fra den 1. januar 1999 på grundlag af de indhøstede erfaringer i overensstemmelse med proceduren i artikel 5, stk. 2, blive taget stilling til, hvorvidt disse aktioner skal videreføres, ændres for de resterende to år af perioden eller bringes til ophør.

Artikel 2

Kommissionen sørger for, at disse aktioner iværksættes inden for rammerne af de disponible midler.

De nationale organer, som udarbejder landbrugsstatistikker, eller de organer, der er godkendt af disse, kan på frivillig basis deltage i gennemførelsen af disse aktioner.

Kommissionen forelægger hvert år efter proceduren i artikel 5, stk. 2, medlemsstaterne en rapport om gennemførelsesforanstaltningerne, de anvendte metoder, anvendelsen af bevillingerne, evalueringen af de opnåede resultater og arbejdsprogrammet for det følgende år.

Artikel 3

Finansieringsrammen for gennemførelsen af dette program er for perioden 1999-2003 fastlagt til 12,5 mio. EUR.

De årlige bevillinger godkendes af budgetmyndigheden inden for rammerne af de finansielle overslag.

Artikel 4

De nødvendige gennemførelsesforanstaltninger til denne afgørelse vedtages efter forvaltningsproceduren i artikel 5, stk. 2.

Artikel 5

1. Kommissionen bistås af Den Stående Landbrugsstatistiske Komité.

2. Når der henvises til dette stykke, anvendes artikel 4 og 7 i afgørelse 1999/468/EF sammenholdt med afgørelsens artikel 8.

Den frist, der er omhandlet i artikel 4, stk. 3, i afgørelse 1999/468/EF, fastsættes til tre måneder.

Artikel 6

Senest den 31. juli 2003 aflægger Kommissionen rapport til Europa-Parlamentet og Rådet om gennemførelsen af aktionerne og anvendelsen af de til rådighed stillede midler, i givet fald ledsaget af forslag om fortsat anvendelse af arealundersøgelses- og teledetektionsteknik i landbrugsstatistikken.

Artikel 7

Denne afgørelse har virkning fra dagen efter offentliggørelsen i De Europæiske Fællesskabers Tidende.

Den anvendes fra den 1. januar 1999 indtil den 31. december 2003.

Udfærdiget i ...

På Europa-Parlamentets vegne

...

Formand

På Rådets vegne

...

Formand

(1) EFT C 396 af 19.12.1998, s. 25.

(2) Europa-Parlamentets udtalelse af 13. januar 1999 (EFT C 104 af 14.4.1999, s. 43), Rådets fælles holdning af 24. januar 2000 og Europa-Parlamentets afgørelse af ... (endnu ikke offentliggjort i EFT).

(3) EFT L 299 af 22.11.1994, s. 27.

(4) EFT L 26 af 1.2.1999, s. 1.

(5) EFT C 102 af 4.4.1996, s. 4.

(6) EFT L 184 af 17.7.1999, s. 23.

RÅDETS BEGRUNDELSE

I. INDLEDNING

1. Kommissionen forelagde den 13. november 1998 Rådet et forslag til afgørelse om anvendelse af arealundersøgelses- og teledetektionsteknik i landbrugsstatistik for perioden 1999-2003; forslaget var baseret på EF-traktatens artikel 43.

2. Europa-Parlamentet, som er blevet hørt i overensstemmelse med det af Kommissionen foreslåede retsgrundlag, godkendte forslaget den 13. januar 1999 uden at foreslå ændringer.

3. Som følge af Amsterdam-traktatens ikrafttræden finder Rådet, at retsgrundlaget for dette forslag til afgørelse nu er den nye artikel 285 i EF-traktaten; ifølge denne artikel vedtager Rådet i henhold til den fælles beslutningsprocedure foranstaltninger til udarbejdelse af statistikker, hvor det er nødvendigt for, at Fællesskabet kan udøve sin virksomhed.

4. Den 16. september 1999 bekræftede Europa-Parlamentet under førstebehandlingen som led i den fælles beslutningsprocedure den tekst, som det havde godkendt den 13. januar 1999 om ovennævnte forslag.

5. På samlingen den 24. januar 2000 fastlagde Rådet sin fælles holdning i overensstemmelse med EF-traktatens artikel 251.

II. MÅL

6. Dette forslag til afgørelse tager sigte på for perioden 1999-2003 at omlægge og fortsætte aktioner, hvor der anvendes arealundersøgelses- og teledetektionsteknik. Denne omlægning foreslås gennemført på tre måder:

- ved iværksættelse på europæisk plan af et system med undersøgelser på stedet (arealundersøgelser) af den type, der allerede er gennemført under Mars-projektet (punktuelle undersøgelser af et repræsentativt prøveudsnit)

- ved at lade det agrometeorologsike system overgå fra forsøgsfasen til den operationelle fase

- ved midlertidig at ophøre med at foretage arealskøn ved teledetektion, da der er indledt forskning i alternative metoder. Det vil dog kunne overvejes at genoptage denne aktivitet uden at ændre dette forslag.

III. ANALYSE AF DEN FÆLLES HOLDNING

7. Som følge af ovennævnte mål godkendte Rådet substansen i Kommissionens forslag, idet det dog foretog en række ændringer, hvoraf de vigtigste gengives nedenfor:

Betragtning 2

8. Affattelsen er ændret en smule for at tage hensyn til analysen af vekselvirkningen mellem landbrug, miljø og landskab.

Betragtning 11 og 12

9. Der er tilføjet to nye betragtninger: i betragtning 11 henvises der til finansieringsrammen for hele programmets varighed; i betragtning 12 erindres der om, at de nødvendige foranstaltninger til gennemførelse af programmet bør vedtages i overensstemmelse med Rådets afgørelse 1999/468/EF(1) (komitologiafgørelsen).

Artikel 1

10. Artikel 1 er blevet ændret for at lette forståelsen af de tre mål, der forfølges; artikel 1 er derfor struktureret, så stk. 1 splittes op i tre separate sætningsled, hvor de forskellige valgte statistiske instrumenter nævnes (arealundersøgelse, teledetektion og det agrometeorologiske system). Desuden fastsættes det, at Kommissionen skal tage hensyn til de oplysninger, der allerede er indsamlet i medlemsstaterne med henblik på at forfølge disse mål, så man undgår, at der indsamles oplysninger både på fællesskabsplan og nationalt.

For så vidt angår arealundersøgelsesteknikken fastsættes det, at der på EF-plan iværksættes et undersøgelsesprojekt for en periode på fem år; projektet kan fortsættes, ændres eller afsluttes efter udløbet af en periode på tre år.

Artikel 2

11. Den vigtigste ændring i artikel 2 går ud på, at de nationale organer, som udarbejder landbrugsstatistikker, eller de organer, der er godkendt af disse, på frivillig basis kan deltage i gennemførelsen af disse aktioner; endvidere vil Kommissionen hvert år forelægge medlemsstaterne arbejdsprogrammet for det følgende år.

Artikel 3

12. I den nye tekst fastlægges finansieringsrammen for gennemførelsen af programmet for perioden 1999-2003.

Artikel 4 og ny artikel 5

13. For så vidt angår valget af procedurer for vedtagelse af gennemførelsesbestemmelser tager teksten til den fælles holdning udgangspunkt i kriteriet i artikel 2, litra a), i Rådets afgørelse 1999/468/EF, hvori det fastsættes, at forvaltningsforanstaltninger, såsom dem, der vedrører anvendelsen af den fælles landbrugs- og den fælles fiskeripolitik eller gennemførelsen af programmer med store budgetmæssige konsekvenser, bør vedtages efter forvaltningsproceduren.

IV. GENERELLE KONKLUSIONER

14. Rådet har vedtaget Kommissionens forslag som sin fælles holdning i den form, hvori det var blevet godkendt af Europa-Parlamentet, med ovenanførte ændringer, som Kommissionen har accepteret.

(1) EFT L 184 af 17.7.1999, s. 23.